รองอธิบดีกรมควบคุมโรค เผยผู้ป่วยรายใหม่เพิ่มต่อเนื่องเกือบครึ่งเป็นผู้สัมผัสใกล้ชิดผู้ป่วยรายเก่า  แนะทำ 2 เรื่องสำคัญมั่นใจชะลอจำนวนผู้ป่วยลงได้
รองอธิบดีกรมควบคุมโรค เผยผู้ป่วยรายใหม่เพิ่มต่อเนื่องเกือบครึ่งเป็นผู้สัมผัสใกล้ชิดผู้ป่วยรายเก่า แนะทำ 2 เรื่องสำคัญมั่นใจชะลอจำนวนผู้ป่วยลงได้ นพ.ธนรักษ์ ผลิพัฒน์ รองอธิบดีกรมควบคุมโรค กล่าวว่า จากข้อมูลรายงานผู้ป่วยโรคโควิด-19 รายใหม่ ตลอดช่วง 1 สัปดาห์ที่ผ่านมา พบเกือบครึ่งเป็นผู้ที่มีประวัติสัมผัสกับผู้ป่วยกลุ่มเดิม ทำให้เห็นว่ายังมีการสัมผัสใกล้ชิดกันอยู่มาก การที่ไทยพบผู้ป่วยรายใหม่คงที่หลักร้อยตลอดสัปดาห์ จนกราฟทะยานขึ้นต่อเนื่อง แต่ทางระบาดวิทยาถือว่าสถานการณ์ของประเทศตอนนี้เป็นลักษณะที่ดีคือ ค่อนข้างคงที่ แต่เราจะยังสามารถชะลอการเพิ่มขึ้นของผู้ป่วยได้ หากคนไทยทุกคนช่วยกันทำ 2 เรื่องสำคัญ คือ ขอความร่วมมือให้ผู้ป่วยถ้ามีอาการไข้ ไอ เจ็บคอ ให้พบแพทย์โดยเร็ว เพื่อให้การสอบสวนโรค นำคนเสี่ยงทั้งหมดเข้าระบบได้เร็ว ตัดวงจรการแพร่ระบาดซึ่งต้องทำทุกพื้นที่ทุกจังหวัด เรื่องที่ 2 คือมาตรการทางสังคม เพิ่มระยะห่างระหว่างบุคคล Social Distancing ห่างกัน 2 เมตร ซึ่งต้องทำทั้ง 2 มาตรการคู่กันจึงจะได้ผล ส่วนข้อห่วงช่วงพายุเข้าหลายพื้นที่ จะกระทบการควบคุมโรคหรือไม่นั้น ยืนยันฤดูไม่ได้มีผล โรคยังสามารถแพร่กระจายไปได้เร็วเหมือนกัน ดังนั้นสิ่งที่ต้องทำทุกสถานการณ์ยังคงเดิมคือ ไม่จำเป็นอย่าออกจากบ้าน พยายามหลีกเลี่ยงสถานที่แออัด อย่าใกล้คนไอ จาม พยายามอยู่ห่างจากผู้คนอย่างน้อย 2 เมตร ใส่หน้ากากผ้าเมื่อต้องออกจากบ้าน ล้างมือบ่อยๆ กินร้อน ใช้ช้อนส่วนตัว รับฟังข่าวสารจากแหล่งที่น่าเชื่อถืออย่างเหมาะสม เพื่อเรียนรู้โรค ป้องกันถูกวิธีและไม่กังวลมากเกินไป